text: Akutsygehus i Aabenraa skyder op
  11 juni 2013 kl. 08.33
  Byggeriet af det nye akutsygehus i Aabenraa er nu så langt fremme, at der tirsdag holdes rejsegilde. Over 100 bygningshåndværkere er i gang med byggeriet til 1,25 milliarder kroner.
  Sygehuset bygges i tilknytning til det nuværende sygehus, og det skal rumme samtlige akutte, lægelige specialer samt kræftkirurgi. Det får 3.000 ansatte.
  De 71.000 kvadratmeter bygges i to faser. Første etape skal være klar i 2014 og den anden i 2019.
  Sygehuset kan kalde sig akutsygehus, når den første fase er klar næste år.
  
  Første etape
  Fase 1 bygges hovedsageligt i den syd- og sydøstlige del af sygehusgrunden og omfatter:
  ? Familiehus, hvor obstetrik, barsel, neonatal og børneafdelingen samles. Psykiatriens ambulatorium for børn og unge flytter også ind i familiehuset.
  ? Sterilcentral.
  ? Varemodtagelse.
  ? Ombygninger i den eksisterende skadestue, og tilbygning af et nyt akutcenter oven på skadestuen.
  ? Udvidelse af operationsstuerne.
  ? Kardiologi.
  ? Forberedelse til en tunnel, som skal gå fra den nye helikopterlandingsplads til akutafdelingen.
  
  Kæmpe investering
  Sygehuset skal betjene 230.000 indbyggere i de fire sønderjyske kommuner, Sønderborg, Aabenraa, Haderslev og Tønder.
  De psykiatriske sygehuse i Augustenborg og Haderslev samles også i et nyt sygehus i Aabenraa.
  Region Syddanmark får også akutsygehuse i Esbjerg, Kolding og Odense.
  Omlægningen af sygehusene i Danmark med centrale akutsygehuse er en samlet investering på 41,4 milliarder kroner over ti år.
  Regionerne har oprettet en hjemmeside for byggerierne.
  Se også TV SYD Nyheder 19.30.
  